Þunglega gengur að ráða fólk til starfa í ferðaþjónustu og enn erfiðara er að finna húsnæði fyrir það. Líklegt er að ráða þurfi sjö til níu þúsund erlenda starfsmenn á næstu tveimur árum. Um fimm þúsund Íslendingar hafa horfið úr greininni.
En við sjáum alla vega teikn um að það verði heldur betra að ná í fólk í sumar en í fyrra. Þó verður að hafa í huga að það gekk ofboðslega illa í fyrra.
Við munum þurfa að treysta töluvert mikið á erlent starfsfólk. Við höfum séð mikið af íslensku starfsfólki hverfa til starfa í öðrum greinum og hinu opinbera undanfarna 18 mánuði, tvö ár.
Segir Jóhannes Þór Skúlason, framkvæmdastjóri Samtaka ferðaþjónustunnar. Mikið vanti af vel þjálfuðu fólki, sérstaklega kokka og þjóna, en aðeins betur hefur gengið að fá reynda leiðsögumenn til starfa. Vandinn liggur þó ekki aðeins í því að fá starfsfólk.
Hvar á að finna húsnæði fyrir starfsfólk sem kemur hingað til að vinna í ferðaþjónustu. Það er afar flókið og erfitt mál, hér á höfuðborgarsvæðinu og ekki síst í minni samfélögun á landsbyggðinni.
Við sjáum að hótel velta því jafnvel fyrir sér hér á höfuðborgarsvæðinu að taka hluta herbergja, jafnvel heilar hæðir undir starfsfólk, og þar fram eftir götunum. Það þýðir þá að það minnkar þá framboðið og tekjurnar á móti.
Jóhannes segir að um 9.500 hafi horfið úr greininni í faraldrinum, þar af um 5.000 Íslendingar, og ekki víst hvernig gengur að fá þá aftur til starfa.
Þá munum við þurfa að fá enn fleiri útlendinga til starfa á næstu tveimur árum, jafnvel 7-9000 manns, einshvers staðar þar á milli, til þess að manna greinina að fullu. Þegar hún verður komin á full compacity eins og við búumst við á árunum 2023 og 2024.

Erfitt er að fá fólk til starfa í ferðaþjónustu. Líklegt er að ráða þurfi sjö til níu þúsund erlenda starfsmenn á næstu tveimur árum. 